I. Mikloš, podpredseda vlády SR: (2001-12-13):
ďakujem vám za položenú otázku. Som veľmi rád, že sa ma pýtate na bilanciu prvého roka nového milénia. Rok 2001 je mimoriadne dôležitým rokom pre Slovensko a je skutočne obzvlášť vhodným na bilancovanie. Rok 2001 veľa vecí zmenil. Vláda aj parlament majú za sebou významné výsledky. Čo je však oveľa dôležitejšie, je skutočnosť, že dôsledky politických rozhodnutí a prijatých zmien sa priaznivo prejavili aj v našej spoločnosti. Do nového roka som vstupoval s jasnými prioritami. Zintenzívnenie procesu euroatlantickej integrácie, ďalšia stabilizácia ekonomiky a zrýchľovanie jej rastu, zlepšovanie podnikateľských podmienok a rast životnej úrovne. Na tomto fóre nemusím nejako osobitne zdôrazňovať náš pokrok v negociačnom procese. Tento týždeň sme uzavreli 21. kapitolu európskej legislatívy. Sme v poslednej tretine rokovaní a za polovičný čas sme dosiahli úroveň krajín Vyšehradskej štvorky. Na včerajšom rokovaní vlády sme dôkladne prebrali hodnotiacu správu Európskej komisie. Bola historicky najpozitívnejšia, ale obsahovala niekoľko výhrad, ktoré musíme riešiť. Do konca budúceho roka chceme prijať kompletné acquis, preto aj vzhľadom na volebný rok bude potrebné akcelerovať legislatívny proces. Včerajšie uznesenie je cestou k naplneniu záväzkov zo strany vlády. Verím, že zákonodarný zbor sa tiež zodpovedne zhostí svojej úlohy a prerokuje vládne návrhy tak, aby sme na Silvestra budúceho roku mohli osláviť uzatvorenie všetkých kapitol. Takpovediac, veľkými míľnikmi na ceste do Európskej únie bola v roku 2001 novela ústavy, ako aj sústava zákonov súvisiacich s práve spustenou reformou verejnej správy. Vytvorenie regionálnej samosprávy otvorilo občanom ďalšiu bránu do správy vecí verejných. Aplikácia princípu subsidiarity posilňuje demokratické princípy a z praktického hľadiska prinesie vysoko efektívne nástroje na čerpanie finančných prostriedkov zo štrukturálnych fondov Európskej únie. V kombinácii so zákonom o regionálnom rozvoji, ktorý bol v tomto roku schválený v tomto pléne, bude možné a zároveň nevyhnutné vytvoriť komplexný prístup k regionálnej politike v záujme znižovania rozdielov medzi priemyselnými a obchodnými centrami a vidiekom. Čo sa týka nášho vstupu do NATO, situácia je podobná. Vďaka mimoriadnej diplomatickej aktivite viacerých ašpirujúcich krajín sa nám podarilo otvoriť diskusiu o budúcom rozšírení. Dnes je zrejmé, že Slovensko je favoritom, že náš vstup do NATO je závislý od záruk politickej stability. Popri zahraničnopolitických prioritách som tento rok považoval za kľúčové udržať ekonomickú stabilitu a zrýchľovať hospodársky rast v našej krajine. Kvalitu ekonomickej stabilizácie pred niekoľkými dňami a týždňami ocenili renomované svetové agentúry, keď Slovensko preradili do investičného pásma a zásadne tak zvýšili rating našej krajiny a jej obraz v očiach potenciálnych investorov. Máme zákon o podpore na zriadenie priemyselných parkov, zákon o investičných stimuloch, znížili sme dane. Tohtoročné opatrenia v oblasti zlepšovania podnikateľského prostredia prinesú v strednodobom horizonte nielen rast produkcie, ale najmä nové efektívne pracovné miesta. S ekonomickými otázkami úzko súvisí aj životná úroveň obyvateľov. Vo viacerých svojich vystúpeniach som vyjadril obdiv a vďaku za to, že občania znášajú dôsledky stabilizačných opatrení, ktoré vďaka katastrofálnemu stavu ekonomiky na konci roka 1998 znamenali pre mnohých obyvateľov dočasné spomalenie rastu životnej úrovne alebo aj jej zníženie. Už aj koniec minulého storočia, teda minulého roka, ale najmä rok 2001 priniesol prelom. V dôsledku septembrových útokov na svetové obchodné centrum došlo k miernej celosvetovej recesii, ktorá sa čiastočne prejavila aj na Slovensku, ale štatistické údaje jasne hovoria o raste priemyselnej produkcie. V októbri dosiahol rast priemyselnej produkcie na Slovensku 3 %, čo je popri 1,1-percentnom raste v Českej republike a 0,6-percentnom raste v Poľsku, či dokonca oproti poklesu v Maďarsku o 3,7 %, skutočne hodné povšimnutia. Podľa hodnotení Slovenskej ratingovej agentúry už sedem mesiacov kontinuálne stúpa ekonomická sila občanov a analytici očakávajú jej ďalší nárast. Stúpa aj spotreba domácností, čo sú neklamné dôkazy stúpajúcich príjmov občanov. Reálna hodnota príjmu členov domácností vzrástla v II. štvrťroku 2001 oproti predchádzajúcemu roku až o 4,5 boda. Reálne mzdy v podnikateľskej sfére vzrástli o vyše 3 %. Dobre je na tom celkovo priemysel, pričom napríklad v sektore telekomunikácií stúpli reálne mzdy takmer o 13 %. Nejde o žiadnu hru s číslami ani o ekonomické zázraky, ale o prirodzený vývoj ekonomiky s jasnými trendmi, o ktorých som hovoril už na začiatku roka. Rok 2001 teda priniesol veľa dobrých zmien. Slovensko si zlepšilo medzinárodné postavenie a posilnilo demokraciu aj vnútri svojich hraníc. Zriaďuje sa Súdna rada, od budúceho roka budeme mať verejného ochrancu práv, moderný zákon o štátnej službe a verejnej službe, nový Zákonník práce a mnoho ďalších opatrení na zlepšenie právneho rámca, ako aj každodenného života občanov našej krajiny. Po novom roku môj kabinet bude na 34 km vládneho maratónu. Podľa môjho názoru práve dokončených 10 km v roku 2001 bolo pre priaznivú budúcnosť Slovenska významných a pozitívnych. Skončil som.